**Informatīvais ziņojums**

**par Eiropas Savienības Transporta, telekomunikāciju un enerģētikas**

**ministru padomes 2017. gada 18. decembra sanāksmē izskatāmajiem jautājumiem**

**I Sanāksmē izskatāmie jautājumi**

2017. gada 18. decembrī Briselē notiks Eiropas Savienības (turpmāk – ES) Transporta, telekomunikāciju un enerģētikas ministru padomes sanāksme. Sanāksmē tiks izskatīti šādi Ekonomikas ministrijas (turpmāk – EM) kompetencē esoši jautājumi:

**1. Priekšlikums Eiropas Parlamenta un Padomes regulai par Enerģētikas savienības pārvaldību un rīcību klimata jomā.***- vispārējās pieejas apstiprināšana*

## Regulas priekšlikuma mērķis ir sekmēt klimata un enerģētikas politikas saskaņotību un caurspīdību dalībvalstīs, aptverot piecas dimensijas:

## 1) enerģētiskā drošība; 2) enerģijas tirgus; 3) energoefektivitāte; 4) dekarbonizācija; 5) pētniecība, inovācijas un konkurētspēja.

Regulas priekšlikums cita starpā iekļauj norādījumus un kopīgu paraugu dalībvalstu Nacionālo enerģētikas un klimata plānu izstrādei kā arī to izpildes regulārās ziņošanas prasības.

**Latvijas nostāja:**

## Regulas kontekstā pie Latvijas galvenajām interesēm pieder:

* administratīvā sloga mazināšana, t.sk. optimizējot ziņošanas pienākumus;
* regulas saskaņotība ar citiem tiesību aktu projektiem enerģētikas un klimata jomā, jo īpaši, ar Saistību pārdales regulu un Zemes izmantošanas, zemes izmantošanas maiņas un mežsaimniecības regulu;
* 2030. gada mērķu nesaistoša rakstura nodrošināšana, jo īpaši energoefektivitātes un atjaunojamo energoresursu (turpmāk – AER) izmantošanas kontekstā, ievērojot 2014. gada Eiropadomē nolemto;
* nelineāras AER un energoefektivitātes mērķu trajektorijas piemērošana gan dalībvalstu, gan ES līmenī 2021.-2030. gada periodam, paredzot, ka lielākie rezultāti tiek sasniegti perioda otrajā pusē. Pašreizējā redakcijā AER uz 2023. gadu piedāvāti 22,5% un uz 2025. gadu – 40% no plānotā palielinājuma 2021.-2030. gadā. Latvijas ieskatā pirmajā atskaites punktā būtu nosakāma zemāka vērtība, kas saistīta ar AER projektu ieviešanas laiku;
* regulas saskaņotība ar starptautiskajām prasībām, kas izriet no ANO Vispārējās konvencijas par klimata pārmaiņām un tās ietvaros pieņemtā Parīzes nolīguma;
* Klimata pārmaiņu komitejas saglabāšana līdztekus EnUn komitejas izveidei un abu komiteju koordinēta darbība integrēta un kvalitatīva darba nodrošināšanai enerģētikas un klimata jautājumos.
* nodrošināt pietiekamu laiku Nacionālo enerģētikas un klimata plānu projektu izstrādei un iesniegšanai Eiropas Komisijā (turpmāk – Komisija). Salīdzinājumā ar Komisijas sākotnējo priekšlikumu šobrīd ir izdevies panākt, ka plāna projekts jāiesniedz līdz 2018. gada 31. decembrim.

Ja veidojas DV atbalsts vispārējai pieejai par Regulas priekšlikumu, tad, ņemot vērā ieguldīto darbu, Latvija kopumā varētu atbalstīt to.

Papildus nozīmīgi, ka nacionālā līmenī tiek uzsākts darbs pie Latvijas Nacionālā enerģētikas un klimata plāna 2021-2030.gadam izstrādes. Latvija ir lūgusi tehnisko palīdzību Komisijai un 2018.gada janvārī Rīgā plānota Komisijas pārstāvju vizīte par praktiskiem jautājumiem Nacionālā plāna sagatavošanā.

**2.** **Atjaunojamo energoresursu** **izmantošanas veicināšanas direktīvas priekšlikums (pārstrādāta redakcija)**

*- vispārējās pieejas apstiprināšana*

Direktīvas pārskata priekšlikuma mērķis ir plašāka AER izmantošanas veicināšana, to efektīvāka integrēšana ES enerģijas tirgū, pašpatērētāju un maza mēroga projektu veicināšana, kā arī 2030.gada enerģētikas un klimata mērķu sasniegšana.

**Latvijas nostāja:**

Latvija atbalsta, ka 2030. gadam tiek noteikts ES mērķis sasniegt 27% AER īpatsvaru ES kopējā enerģijas galapatēriņā un to, ka netiek noteikti AER mērķi dalībvalstu līmenī. Latvija atbalsta brīvprātīgu AER atbalsta shēmu atvēršanu pēc 2020.gada, izcelsmes apliecinājumu izsniegšanu gāzei, kas ražota no AER un brīvprātīgu izcelsmes apliecinājumu izsniegšanu siltuma un aukstuma enerģijai, pašpatērētāju lomas stiprināšanu, kā arī dalībvalstu līmenī vienotas atļauju sistēmas ieviešanu AER projektiem.

Latvija atbalsta kompromisa priekšlikumu, kas nosaka, ka dalībvalstīm jācenšas sasniegt AER īpatsvara siltuma un aukstumapgādes sektorā pieaugums par 1% punktu ik gadu līdz 2030. gadam. Šāds pieaugums sasniedzams valstīs ar augstu AER īpatsvaru siltumapgādes un dzesēšanas sektorā (50%). Latvija norāda, ka AER izmantošanas veicināšana siltumapgādē ir viens no izmaksu ziņā efektīvākajiem risinājumiem, tāpēc nebūtu jāmazina kopējās ES ambīcijas šajā sektorā.

Latvija atbalsta pienākuma noteikšanu degvielas piegādātājiem un neatbalsta sektorālā mērķa noteikšanu dalībvalstīm. Kompromisa vārdā Latvija var piekrist priekšlikumam par pienākumu, kas dod iespēju dalībvalstīm izvēlēties, ar kādu mehānismu šo pienākumu noteikt, tā, lai 2030.gadā sasniegtu noteiktu AER īpatsvaru transportā.

Latvija uzskata, ka ES līmenī nebūtu nosakāmi obligāti saistoši mērķi modernās biodegvielas patēriņam. Kompromisa vārdā Latvija var piekrist moderno biodegvielu mērķim 2030.gadam ne lielākam kā 3%, ja šādu biodegvielu ieskaite mērķī tiktu nodrošināta dubultā. Latvija atbalsta pirmās paaudzes biodegvielu ieskaites AER mērķi saglabāšanu 7% apmērā un atbalsta iespēju dalībvalstīm samazināt pirmās paaudzes biodegvielu ieskaiti mērķī, ja par attiecīgu apjomu tiek samazināts kopējais mērķis.

Attiecībā uz meža biomasas ilgtspēju Latvija atbalsta direktīvas priekšlikumā ietverto uz risku pieeju balstīto meža biomasas ilgtspējas vērtēšanu valsts līmenī.

**3. Elektroenerģijas tirgus regulas priekšlikums**

*- vispārējās pieejas apstiprināšana*

2016. gada 30. novembrī publicētā Komisijas dokumentu pakotne tostarp ietver četrus likumdošanas priekšlikumus attiecībā uz jaunu pieeju elektroenerģijas tirgus dizainam:

1. Priekšlikums regulai par elektroenerģijas iekšējo tirgu (pārstrādāta redakcija), kurš pārsvarā ietver jaunus noteikumus attiecībā uz elektroenerģijas vairumtirdzniecību (turpmāk – regulas priekšlikums);
2. Priekšlikums direktīvai par kopīgiem noteikumiem attiecībā uz elektroenerģijas iekšējo tirgu (pārstrādāta redakcija), kurš lielākoties ietver jaunus noteikumus attiecībā uz elektroenerģijas mazumtirdzniecību (turpmāk – direktīvas priekšlikums);
3. Priekšlikums regulai, ar ko izveido Eiropas Savienības Energoregulatoru sadarbības aģentūru (pārstrādāta redakcija), kurā tiek precizēti Eiropas Savienības Energoregulatora pienākumi un kārtība;
4. Priekšlikums regulai par gatavību riskiem elektroenerģijas sektorā un ar ko atceļ Direktīvu 2005/89/EK, kurā tiek noteikti instrumenti, kas dalībvalstīm jāizmanto, lai novērstu un sagatavotos elektroenerģijas krīzes situācijām.

Padomes ietvaros plānotas ministru diskusijas un vispārējās pieejas apstiprināšana par regulas un direktīvas priekšlikumu. Elektroenerģijas tirgus regulas un direktīvas priekšlikumi savā starpā ir cieši saistīti. Šie priekšlikumi ir pārstrādātas tiesību aktu redakcijas – jaunās regulas priekšlikums ir balstīts uz Regulu Nr. 714/2009 par nosacījumiem attiecībā uz piekļuvi tīklam elektroenerģijas pārrobežu tirdzniecībā, savukārt jaunās direktīvas priekšlikums ir balstīta uz Direktīvu 2009/72/EK par kopīgiem noteikumiem attiecībā uz elektroenerģijas iekšējo tirgu. To primārais mērķis ir, palielinot elastīgumu, pielāgot pašreizējos tirgus noteikumus jaunajiem tirgus apstākļiem, ļaujot elektroenerģijai brīvi pārvietoties uz vietām, kur un kad tā ir visvairāk nepieciešama, izmantojot nekropļotus cenu signālus un vienlaicīgi sniedzot lielākas iespējas patērētājam, gūstot maksimālu labumu sabiedrībai no pārrobežu konkurences un nodrošinot pareizos signālus un stimulus, lai virzītu investīcijas un padarītu Eiropas enerģijas sistēmu konkurētspējīgāku un ar zemām oglekļa emisijām.

Regulas priekšlikums paredz tādus nozīmīgus aspektus kā elektroenerģijas cenu veidošanas principus, elektroenerģijas balansēšanas atbildību, tirdzniecības apgabalu ģeogrāfiskos nosacījumus. Tāpat tiek aptverta arī sadales un pārvades sistēmas operatoru sadarbība ES līmenī, jaudas pietiekamības principi dalībvalstīs, Eiropas jaudu pietiekamības novērtējuma nosacījumi, jaudu mehānismu izmantošanas noteikumi, kā arī tīklu kodeksu un vadlīniju nosacījumi.

**Latvijas nostāja:**

Latvija kopumā atbalsta regulas priekšlikumu. Latvija uzskata, ka ir panākts labs kompromiss, kas nodrošina tam līdzsvarotu un visaptverošu pieeju, kā arī ir saskaņā ar jau pieņemtajiem tīklu kodeksiem.

Latvija atbalsta vienlīdzīgu tirgus nosacījumu radīšanu visiem tirgus dalībniekiem, tostarp, agregatoriem[[1]](#footnote-1), uzliekot tiem finansiālu atbildību par to radīto elektroenerģijas disbalansu sistēmā.

Latvija īpaši atbalsta Reģionālo drošības koordinatoru (RSC) lomas saglabāšanu pārvades sistēmu operatoru (TSO) reģionālās sadarbības nodrošināšanai, nesadalot lēmumu pieņemšanu starp TSO un RSC. Tas novērš risku, ka RSC varētu ierobežot TSO rīcībspēju.

Latvija atbalsta iespēju izmantot pārslodzes ieņēmumus arī pārvades tarifa samazināšanai, ļaujot katras valsts regulatīvai iestādei izlemt piemērotāko risinājumu atbilstoši katras valsts situācijai.

Atbalstām iespēju dalībvalstīm līdzīgi kā līdz šim veikt nacionālā līmeņa elektroenerģijas ražošanas jaudas pietiekamības novērtējumu, balstoties uz Komisijas paredzēto vienoto metodoloģiju. Vienlaikus saskatām ieguvumus no reģionāla līmeņa jaudas pietiekamības novērtējuma, kurš būtu kā papildinājums nacionālajam novērtējumam.

**4. Elektroenerģijas tirgus direktīvas priekšlikums**

**-** *vispārējās pieejas apstiprināšana*

Viens no direktīvas priekšlikuma mērķiem ir virzība uz sistēmu, kurā pastāv uz tirgu pamatota cenu veidošana (virzība uz cenu deregulāciju) ar valsts iespēju iejaukties tikai nepieciešamības gadījumā, nosakot konkrētus nosacījumus šādas iejaukšanās pamatojumam.

Viens no svarīgiem regulas jauninājumiem ir skaidru nosacījumu ieviešana attiecībā uz salīdzinoši jauniem tirgus dalībniekiem – agregatoriem. Ar direktīvas priekšlikumu tiek noteikti skaidri nosacījumi pieprasījuma reakcijas pakalpojumam, tostarp nosakot, ka agregatoriem ir jābūt finansiāli atbildīgiem par sistēmai radīto disbalansu.

Direktīvas priekšlikums arī liek lielu uzsvaru uz patērētāju tiesību stiprināšanu un aizsardzību, nosakot dažādus iespējas, kurām patērētājam ir jābūt pieejai, piemēram, dinamiskie līgumi, līguma laušana bez maksas, līguma slēgšana ar agregatoriem, salīdzināšanas vietnes, enerģētikas kopienas, detalizēti rēķini, viedie skaitītāji.

**Latvijas nostāja:**

Latvija atbalsta priekšlikumu Eiropas Parlamenta un Padomes direktīvai par kopīgiem noteikumiem attiecībā uz elektroenerģijas iekšējo tirgu un uzskata, ka Enerģētikas savienības kontekstā ir būtiski veicināt iekšējā enerģijas tirgus izveides pabeigšanu.

Latvija atbalsta pēc iespējas ātrāku virzību uz sistēmu, kurā pastāvētu uz tirgu pamatota cenu veidošana (cenu deregulācija). Jaunajiem elektroenerģijas tirgus modeļa priekšlikumiem ir jānodrošina, lai tirgus sniedz skaidrus cenu signālus gan investoriem, gan patērētājiem.

Latvija atbalsta patērētāja centrālo lomu elektroenerģijas tirgus struktūrā, kā arī atzinīgi vērtē patērētāju aktivitātes veicināšanu un inovatīvu risinājumu attīstību.

Latvijas atzinīgi vērtē agregatoru lomas un pienākumu definēšanu direktīvas priekšlikumā. Vienlaikus svarīgi, ka direktīvas priekšlikums tai pat laikā neierobežo dalībvalstu izvēles iespējas attiecībā uz piemērotāko agregatoru darbības modeli katrā dalībvalstī.

**5. Citi jautājumi**

1. **Ārējās enerģētikas attiecības**

* *Informācija no Eiropas Komisijas*

1. **Ienākošās prezidentūras darba programma**

* *Informācija no Bulgārijas delegācijas*

**II Latvijas delegācija**

Delegācijas vadītājs: **A. Ašeradens**, Ministru prezidenta biedrs, ekonomikas ministrs

Delegācijas dalībnieki: **A. Balode**, vēstniece, Latvijas Republikas pastāvīgās pārstāves Eiropas Savienībā vietniece.

**J. Patmalnieks,** valsts sekretāra vietnieks

**I. Iļjina**,Ekonomikas ministrijas nozares padomniece, Latvijas Republikas Pastāvīgā pārstāvniecība Eiropas Savienībā

**L. Leja**, Vides aizsardzības un reģionālās attīstības ministrijas nozares padomniece, Latvijas Republikas Pastāvīgā pārstāvniecība Eiropas Savienībā.

Ministru prezidenta biedra,

ekonomikas ministra pienākumu izpildītājs,

iekšlietu ministrs R . Kozlovskis

Valsts sekretāra pienākumu izpildītāja,

administrācijas vadītāja I. Jaunzeme

1. Agregators ir tirgus dalībnieks, kas summē vairāku klientu nepatērēto elektroenerģiju pārdošanai, iepirkumiem, izsolei vai jebkādam regulētam elektroenerģijas tirgum. Agregators var apvienot elektroenerģijas patēriņa samazinājumu/pieaugumu, elektroenerģijas ražošanas samazinājumu/pieaugumu vai kombinēt abu šo procesu gaitā radušos elektroenerģiju. [↑](#footnote-ref-1)